钦定古今图书集成/明伦汇编/氏族典/第337卷 > 刘昌言
## 钦定古今图书集成/明伦汇编/氏族典/第337卷 > 刘昌言

按《宋史刘昌言传》：“昌言，字禹谟，泉州南安人。本道节
度陈洪进辟功曹参军，掌笺奏。太平兴国二年，洪进
改镇徐州，又辟推官。五年，举进士入格，授归德军掌
书记。八年，迁保信、武信二镇判官。淳化初，赵普留守
西京，表为通判，委以府政。普疾，属昌言后事。普卒，昌
言感普知己，经理其家事。太宗以为忠于所举，拜起”
居郎。连对三日，昌言捷给诙诡，能揣人主意，无不称
旨。迁工部郎中，逾月，充枢密直学士。二十八日，迁右
谏议大夫、同知枢密院事。昌言骤用，不为时望所伏。
会诛凶人赵赞，昌言与赞素善，前在河南尝保任之，
心不自安。因太宗言及近侍有与赞交者，昌言顿首
称“死罪”，太宗慰勉之。然自此恶其为人，出知襄州。至
道二年，徙荆南府。真宗即位，就拜工部侍郎。咸平二
年卒。子有方，比部员外郎；有政，虞部员外郎。